Гаиләдә ничә бала булырга тиеш? 

	Дөнья статистикасына ышанганда, һәр ил халкының 20-25 процентын балалар тәшкил итә. Белгечләр әйтүенчә, Россиядә һәр ана кешегә ике бала да тими икән. Шәһәрләрдә яшәүче гаиләләрнең 5 проценты гына – күп балалы, авыл җирлегендә бу күрсәткеч 13 процентны тәшкил итә. Россия Президенты Владимир Путин күп балалы гаиләләрне модага кертергә дип күптән тәкъдим ясаган иде. Сезнең фикерегезчә, гаиләдә ничә бала булырга тиеш?	 Инсаф ФАСЫЙХОВ, спорт мәктәбе укытучысы:

– Нормаль гаилә – өч балалы гаилә. Ләкин мондый гаи­ләләрнең 70 процентында бер кешегә туры килә торган керем яшәү минимумыннан да ким­рәк. Ә бит хатынын һәм өч баласын карау өчен ир-атның хез­мәт хакы яшәү минимумыннан ким дигәндә 5 тапкыр күбрәк булырга тиеш. Ә эш­ләүче ир-атның кереме бүген хатыны һәм бер баласына гына җитеп бара. Бала карау өчен түләнә торган пособие­ләр бар анысы. Ләкин, бердән, алар балага 1,5 яшь тулганга кадәр генә түләнә, икенчедән, хезмәт хакының нибары 40 процентын гына тәшкил итә. Алай да хәзер 2, 3, хәтта 4 балалы гаи­лә­ләрне еш очратам. Өстә­венә аларда һәр балага лаеклы белем би­рер­гә, төрле яктан үстерергә тырышалар – шунысы куанычлы. Балалар күп, аларга вакыт җитми дип, үсмерләр үз-үзлә­ренә тапшырылмаган.

Гөлнара СӨНГАТОВА,теш табибы:

– Бер бала булырга тиеш. Бар мәхәббәтеңне, бар мөм­кинлекләреңне аңа бирәсең. Теләсәң, бию түгәрәгендә шө­гыльләндерәсең, теләсәң, спорт чараларында кат­наш­тырасың. Чит илгә укырга җибәрергә дә була. Ә гаиләдә ике-өч бала булганда, кечке­нә­ләренә авыргарак туры килә. Алар апасы-абый­сын­нан калган киемне кия, алар белән шөгыльләнергә вакыт калмый. Күп балалы гаиләләр­дә үсмерләр, гадәттә, әшәке төр­кемнәргә эләгә, мәктәптә начар укый. Бәлки, миңа гына шундый тискәре мисаллар белән очрашырга туры кил­гәндер. Ата-ана үзе өчен дә яшәргә тиеш бит. Кер юу, өй җыештыру, бала карау, бакчага илтү-алу, түгәрәкләргә йөр­тү... Әлеге матавыклы юлларны бер тапкыр гына үтә алдым – миңа шул җитә калды.

Светлана ВОСТРИКОВА, “Энергия тепла” волонтерлар хәрәкәте әгъзасы:

– Минем өчен аеруча авыр сорау бу. Әлки, Нурлат районнары, Казан шәһәре балалар йортларында, ятим балалар өчен оештырыла торган чараларда еш булырга туры килә. Шул сабыйларга карагач, гаи­ләләр ишле булсын иде, дигән фикер туа. Ата-ана һәр баланы тигез ярата, һәр­берсен карый, лаеклы шәхес итеп тәрбияли ала икән, гаи­ләдә 5, хәтта 7 бала булырга тиеш. Монда кан буенча туганлык әллә ни мө­һим түгел. Күп балалы гаилә­ләрнең авыр холыклы, сә­ла­мәт булмаган баланы уллыкка алган очракларын беләм. Ярты елдан соң, гадәттә, әлеге бала да яхшы якка үзгәрә, башка балалар да үзен җавап­лырак хис итә башлый. Хаталар җибәрмәс өчен, белгеч­ләр, психологлар белән ки­ңәш­ләшеп эш итәргә кирәк.

Ләйсән ХӘЗИШИНА,балигъ булмаган балалар эшләре буенча полиция инспекторы:

– Тормыштагы хәлләргә гаҗәпләнәм: бала тәрбия­ләргә теләүчеләрнең сабыйлары булмый, баланы бар дип тә белмәүчеләр ел саен корсакка уза. Гаиләдә ничә бала булырга тиеш, дип сораганда, гаиләләрне башта имин һәм имин булмаганнар­га бүләргә кирәктер. Өйдән, интернаттан качкан балалар артыннан районнарга йө­рергә туры килә. Күрше тө­бәкләргә кадәр барып җит­кәннәре дә бар. Аларга ата-ана да, апа-сеңел дә ки­рәкми. Мондый гаи­ләләрдә һәр баланы артык тамакка күрәләр. Яшьләр демографияне яхшырту шаукымына би­рел­мәсеннәр, туачак ба­ла­ларының киләчәге турында да уйлансыннар иде. Баланы тәрбияләү эшендә аны табуы – иң җиңеле. Мәктәп яшендә башлана ул авыр­лык­лар.   

Ватаным Татарстан

	№   |  	


